《西征别儿子梦连》
清代·谢济世

九门何皇皇，家家度岁忙。我亦侵星起，辞家赴沙场。

大儿甫八龄，失母依我旁。见我荷戈戟，长跪牵我裳。

儿愿随爷去，辛苦共爷尝。拭泪摩儿顶，我儿何不量。

迢迢征戍地，道里六千强。地远天亦别，夏月飞秋霜。

并死有何益，不如返故乡。故乡先垄在，种柏已成行。

汝归山有主，庶免樵斤戕。故乡祖母在，闻信知断肠。

见汝如见我，稍慰门闾望。故乡遗经在，牙签贮青箱。

趋庭谁课汝，汝自延书香。故乡先业在，草宅成荒庄。

学书恐误汝，汝好事农桑。上以供正赋，下以奉高堂。

酒酿三吴白，鸡畜九江黄。圣主哲且仁，暂戍非久长。

东归傥有信，为我洁壶觞。

作者简介：（1689—1756）广西全州人，字石霖，号梅庄。康熙五十一年进士。授检讨。雍正四年，任御史，劾田文镜贪虐，忤世宗，遭遣戍。七年，又以注释《大学》不宗程朱，论死，宽免。乾隆时得召还，授湖南粮道，复坐事解任。旋改授驿盐道。有《梅庄遗集》等。